Ir-Regolament tal-Kummissjoni (KE) Nru 209/2003
tat-3 ta' Frar 2003
li jemenda r-Regolament tal-Kunsill (KE) Nru. 747/2001 fir-rigward ta' kwoti tat-tariffi tal-Komunità fuq ċerti prodotti agrikoli li ġejjin mil-Libanu.
IL-KUMMISSJONI TAL-KOMMUNITAJIET EWROPEJ,
Wara li kkonsidrat it-trattat li jistabbilixxi l-Komunità Ewropea,
Wara li kkonsidrat ir-Regolament tal-Kunsill (KE) Nru 747/2001 tad- 9 ta' April, 2001 li jieħu ħsieb il-ġestjoni tal-kwoti tat-tariffi tal-Komunità u tal-kwantitajiet ta' referenza għal dawk il-prodotti li huma eliġibbli għal preferenzi bis-saħħa ta' ftehim ma' xi pajjiżi Mediterranji u li jħassar ir-Regolamenti (KE) Nru. 1981/94 u (KE) Nru. 934/95 [1] kif kienu emendati l-aħħar mir-regolament (KE) Nru. 2335/2002 [2], u b'mod partikolari l-Artikolu 5(1)(b) fl-imsemmi regolament,
Billi
(1) Sakemm titlesta l-proċedura meħtieġa għar-ratifikazzjoni u d-dħul fis-seħħ tal-Ftehim ta' l-Assoċjazzjoni Ewro-Mediterranja bejn il-Komunità Ewropea u l-Istati Membri fuq naħa u r-Repubblika tal-Libanu fuq naħa oħra, kien konkluż Ftehim Temporanju fuq il-kummerċ u affarijiet oħra relatati mal-kummerċ bejn il-Komunità Ewropea fuq naħa u r-Repubblika tal-Libanu fuq naħa oħra, li kien approvat bid-Deċiżjoni tal-Kunsill 2002/761/EC [3], u li hawnhekk iżjed 'il quddiem imsejjaħ "il-Ftehim Temporanju" li daħal fis-seħħ fl-1 ta' Marzu 2003.
(2) Fil-konċessjonijiet tat-tariffi tal-Ftehim Temporanju, b'dazji tad-dwana b'rata żero, fil-qafas tal-kwoti tat-tariffi tal-Komunità, ingħataw kwoti għal l-importazzjoni ġewwa l-Komunità, ta' ċerti prodotti agrikoli li joriġinaw fil-Libanu.
(3) Għall-implementazzjoni tal-kwoti tat-tariffi li jeżisti fil-Ftehim temporanju huwa neċessarju li jiġi nkluż il-Libanu fir-Regolament (KE) Nru. 747/2001 u li tiġi miżjuda f'dan ir-Regolament lista ta' prodotti agrikoli li joriġinaw mil-Libanu u li għalihom japplikaw kwoti tat-tariffi.
(4) Għalhekk ir-Regolament (KE) Nru. 747/2001 għandu jiġi emendat kif hemm bżonn.
(5) Sabiex jiġu kkalkolati l-kwoti tat-tariffi għas-sena 2003, fil-Ftehim Temporanju hemm stipulat li l-volumi tal-kwoti tat-tariffi li l-perijodu tal-kwota tagħhom jibda qabel id-data tad-dħul fis-seħħ tal-Ftehim Temporanju, għandhom jiġu proporzjonalment mnaqqsa skond il-parti tal-perijodu li tkun għaddiet qabel din id-data.
(6) Il-miżuri stipulati f'dan ir-Regolament jaqblu ma' l-opinjoni tal-Kumitat tal-Kodiċi tad-Dwana.
ADOTTAT DAN IR-REGOLAMENT
Artikolu 1
Ir-Regolament (KE) Nru. 747/2001 qiegħed jiġi emendat kif ġej:
1. Fl-ewwel Artikolu, il-kelma Libanu għandha tiġi mdaħħla bejn "is-Sirja" u "l-Iżrael".
2. Jiżdied l-Anness ġdid Nru. VIa, li l-kliem tiegħu hu stipulat fl-Anness ta' dan ir-Regolament.
Artikolu 2
Għas-sena 2003, il-volumi tal-kwoti tat-tariffi tal-Komunità li għandhom il-perijodu ta' kwota jibda qabel id-data tad-dħul fis-seħħ tal-Ftehim Temporanju dwar il-kummerċ u affarijiet oħra relatati mal-kummerċ bejn il-Komunità Ewropea fuq naħa u r-Repubblika tal-Libanu fuq in-naħa l-oħra, se jiġu mnaqqsa proporzjonalment skond il-parti tal-perijodu li tkun għaddiet qabel din id-data.
Artikolu 3
Dan ir-Regolament għandu jidħol fis-seħħ l-għada li jiġi ppublikat fil-Ġurnal Uffiċjali ta' l-Unjoni Ewropea.
Għandu jibda japplika mill-1 ta' Marzu, 2003.
Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha.
Magħmul fi Brussel, it-3 ta' Frar, 2003.